Sviyazhsk

**Sviyazhsk** (bir-Russu: Свия́жск; bit-Tatar: Зөя) hija lokalità rurali (*selo*) fir-Repubblika tat-Tatarstan, ir-Russja, li tinsab fil-konfluwenza tax-xmajjar Volga u Sviyaga. Spiss tiġi deskritta bħala gżira mill-kostruzzjoni fl-1955 tal-Ġibjun ta' Kuybyshev iktar 'l isfel f'Tolyatti, iżda fil-fatt hija kkollegata mal-art kontinentali permezz ta' pont.

Fl-2017, il-Katidral u l-Monasteru tat-Tlugħ is-Sema tniżżlu fil-lista tas-Siti ta' Wirt Dinji tal-UNESCO.

Sviyazhsk ġiet stabbilita fl-1551 bħala fortizza, li nbniet fi żmien erba' ġimgħat minn partijiet magħmula f'Uglich u li ġew ittrasportati 'l isfel permezz tax-xmara Volga. Saret bażi militari tal-armata Russa matul l-assedju ta' Kazan (1552).

Mis-seklu 18, Sviyazhsk intużat bħala ċentru ta' *uyezd*. Fl-1920–1927, kienet ċentru tal-Kanton ta' Sviyazhsky; fl-1927–1931 imbagħad saret iċ-ċentru amministrattiv tad-Distrett ta' Sviyazhsky. Fl-1932, ġiet deklassifikata għal status rurali.

F'Sviyazhsk hemm skola, klabb kif ukoll monasteru assoċjati ma' isem Macarius ta' Unzha.

L-istazzjon ferrovjarju ta' Sviyazhsk jinsab sitt kilometri (3.7 mili) fil-Punent tal-gżira u huwa kkollegat maċ-ċentru tal-lokalità permezz ta' awtostrada li tgħaddi tul pont.

Mod ieħor biex wieħed jasal fil-lokalità ta' Sviyazhsk huwa bid-dgħajsa mill-port ta' Kazan. Kuljum fis-sajf fit-08:30 lanċa veloċi titlaq mill-moll nru 8, u fid-09:00 titlaq dgħajsa normali. Il-biljetti jistgħu jinxtraw mingħand il-kaxxier ta' fejn il-moll.

## Popolazzjoni storika

* 1989: 747 ruħ (Russi - 66 %; Tatari - 27 %);
* 2000: 258 ruħ.

## Sit ta' Wirt Dinji
Il-Katidral u Monasteru tat-Tlugħ is-Sema tal-belt-gżira ta' Sviyazhsk ġew iddeżinjati bħala Sit ta' Wirt Dinji tal-UNESCO fl-2017.

Il-valur universali straordinarju tas-sit ġie rrikonoxxut abbażi ta' żewġ kriterji tal-għażla tal-UNESCO: il-**kriterju (ii)** "Wirja ta' skambju importanti ta' valuri umani, tul perjodu ta' żmien jew fi ħdan żona kulturali fid-dinja, dwar l-iżviluppi fl-arkitettura jew it-teknoloġija, l-arti monumentali, l-ippjanar tal-bliet jew id-disinn tal-pajsaġġ"; u l-**kriterju (iv)** "Eżempju straordinarju ta' tip ta' bini, ta' grupp ta' siti jew ta' pajsaġġ arkitettoniku jew teknoloġiku li joħroġ fid-dieher stadju/i sinifikanti fl-istorja tal-bniedem".

## Knisja u Monasteru tat-Tlugħ is-Sema ta' Sviyazhsk

Il-Knisja u l-Monasteru tat-Tlugħ is-Sema ta' Sviyazhsk (bir-Russu: Свияжский Успенский монастырь) f'Sviyazhsk, ir-Repubblika tat-Tatarstan, ir-Russja huma monasteru u knisja Ortodossi Russi, u huma Sit ta' Wirt Dinji tal-UNESCO. Jingħad li jinsabu fil-belt-gżira ta' Sviyazhsk, iżda fil-fatt hemm aċċess permezz ta' pont/triq. Inbnew fl-1555, fl-istess żmien meta ġiet stabbilita d-Djoċesi ta' Kazan, u l-knisja u l-monasteru kienu ċ-ċentru prinċipali tal-edukazzjoni u tal-illuminiżmu matul is-sekli 16-18, skont il-programm tal-ksar Russu Ivan it-Terribbli biex jikkolonizza r-reġjun tax-xmara Volga. B'mod partikolari, il-kumpless kellu waħda mill-ewwel stamperiji fir-Russja, flimkien mal-Istamperija ta' Moska. L-affreski tal-monasteru Ortodoss huma fost l-iżjed ippreservati fir-Russja.

## Gallerija

File:Sviyazhsk_Ioanno-Predtechensky_Convent_08-2016_img4.jpg|ħolqa=https://en.wikipedia.org/wiki/File:Sviyazhsk_Ioanno-Predtechensky_Convent_08-2016_img4.jpg|Il-Knisja tat-Trinità.
File:Sviyazhsk_Rozhdestvenskaya_Street_and_pier_08-2016_img1.jpg|ħolqa=https://en.wikipedia.org/wiki/File:Sviyazhsk_Rozhdestvenskaya_Street_and_pier_08-2016_img1.jpg|Veduta tal-moll.
File:Sviyazhsk_Horseyard_08-2016_img1.jpg|ħolqa=https://en.wikipedia.org/wiki/File:Sviyazhsk_Horseyard_08-2016_img1.jpg|Stalel taż-żwiemel tal-Monasteru ta' Uspensky.
File:Sviyazhsk_Uspensky_Monastery_08-2016_img5.jpg|ħolqa=https://en.wikipedia.org/wiki/File:Sviyazhsk_Uspensky_Monastery_08-2016_img5.jpg|Il-Monasteru ta' Uspensky.


## Referenzi